झगड़े में बीच-बचाव करना पड़ा भारी, युवक को चाकू घोंपा
फरीदाबाद| सूरजकुंडक्षेत्र में बच्चों के झगड़े में बीच-बचाव करना युवक को भारी पड़ गया। तीन युवकों ने 15 दिन बाद उस पर चाकुओं से हमला कर उसे घायल कर दिया। खोरी गांव निवासी अजय ने पुलिस को बताया कि करीब 15 दिन पहले गली में बच्चों का झगड़ा हो रहा था तो उन्होंने बीच-बचाव कर उन्हें अलग कर दिया था। गांव के बंटी, सचिन और अजय इस बात पर उनसे रंजिश रखने लगे। मंगलवार को वह अपने घर पर मौजूद थे। तभी बंटी और सचिन उनके घर आए और कहा कि अजय उन्हें बुला रहा है। वह दोनों के साथ चल दिए। थोड़ी दूर उन्हें अजय मिल गया। उसने उन्हें गले लगाते हुए कहा कि पीछे की बातें भूल जाओ। तभी बंटी ने अपने हाथ में लिया चाकू उनकी जांघ पर मार दिया। इसके बाद सचिन ने भी चाकू से उनके पैर पर वार किया। सभी ने मिलकर उन्हें लात घूसों से पीटना शुरू कर दिया। अजय का शोर सुनकर लोग जब वहां पहुंचे तो हमलावर वहां से भाग गए।
hin_Deva hin_Deva